**Opsummering af det første CFDA-LMST interessentmøde, 17. januar 2017, Udenrigsministeriet**

Spillereglerne for interessentforummet blev opridset:

* 3-4 årlige møder.
* Interessenterne kan bidrage med generiske, strategiske input.
* Enkeltsager eller terapiområder drøftes ikke.
* Chatham House regler.
* Interessentforummet offentligt kendt.
* Opsummeringer af møderne offentliggøres på Eksportrådets hjemmeside.

Interessentmødets primære fokus var på arbejdsplanen og dens fem strategiske hovedspor samt opdatering om regulatorisk reform i Kina. De fem strategiske hovedspor omhandler:

* Informationsudveksling og deling af *best practice* om udvikling og implementering af lægemiddellovgivning og –standarder.
* Godkendelsesprocedurer for lægemidler og medicinsk udstyr m.v.
* Markedsovervågning, inspektioner, sikkerhedsrapportering og tilbagetrækning af produkter.
* Vejledninger, laboratoriekontrol, kontrolprocedurer og akkreditering.
* Kvalitetsledelse og uddannelse af personale/kompetenceudvikling.

Efter velkomst fra Udenrigsministeriet og Lægemiddelstyrelsen, opdaterede Lægemiddelstyrelsen kort om status for oprettelsen af *China-Denmark Food and Drug Regulatory Cooperation Centre* og for udarbejdelsen af arbejdsprogrammet og Udenrigsministeriet om seneste regulatoriske tiltag i Kina.

Dernæst informerede interessenterne om generelle erfaringer ved at operere i Kina inden for myndighedssamarbejdets område. Denne information vil, hvor det er relevant, belyse udvekslinger myndighederne i mellem, f.eks. om myndigheders dialog med interessenter og ansøgere, men er ikke styrende for samarbejdet.

Til slut blev de næste skridt opridset og det blev aftalt at fastsætte datoer for årets øvrige interessentmøder.